送邑簿阮杏山解任
作者：陳著
朝代：宋

paragraphs: 杏山高高壓羣山，山靈發秀生鳳鸞。
便應鶱騰梧桐表，胡爲回翔枳棘閒。
誰知異物非凡翼，志在遠大須培植。
固非燕雀所能知，正恐鴻鵠亦未識。
去年桂子香中晴，五綵颺下民歡迎。
雝雝仁氣才鼓盪，今春已趣雲霄程。
清水一壺留矮屋，順風萬里送行色。
內將攬輝儀周行，外將和鳴福萬國。
老夫耄矣阻攀行，一詩寄意無他腸。
願言雙旌導前路，飛致鳳花開處是桐鄉。